Kos – SKROP
Van bo: Victoria-boetiekhotel in Hofmeyr, Oos-Kaap. Bokhorinkies bokant die vuurherd. Die sirloin-biefstuk word met 'n gebakte eier bo-op bedien. Foto's deur Kobus Burger
Victoria-boetiekhotel (restaurant), Moltenostraat, Hofmeyr, Oos-Kaap
'n Biefstuk met 'n gebakte eier bo-op word steeds beskou as die "tradisionele ontbyt" van NASA se ruimtevaarders. Dit is die eerste keer op 5 Mei 1961 aan Alan Shepard bedien voor sy vlug, Freedom 7.
En dit is wat ek en Tamara op die nuut gerestoureerde Victoria-boetiekhotel se stoep geniet, die eerste Sondagoggend van die nuwe jaar op pad terug na Johannesburg. Die grys gebou in Moltenostraat is ewe skielik een van Hofmeyr, die Karoodorpie sowat 64 km noordoos van Cradock, se kroonjuwele.
Ons is vriendelik in die voorportaal deur Jackie verwelkom, wat ons toe meedeel dat die restaurant volbespreek is vir middagete. Ons is wel die tafel op die stoep aangebied en twee verskillende kelners het flink spyskaarte en drinkgoed aangedra.
Die spyskaart bied ontbyt, slaaie, ligte maaltye (soos 'n hamburger, vis en tjips, "loaded fries") asook groter etes soos die Windsor-bredie. Die bredie (R125) is Karoolam wat stadig in rooiwyn, tamatie en kruie gekook is. Dit word met rys en groente bedien.
Die "Steak, Egg & Chips" (R90) klink egter na die mees aanloklike opsie vir 'n laatoggend-versterking vir die langpad na die Goudstad. Dit is 'n stewige porsie met 200 g sirloin-biefstuk wat geurig en sag voorberei is volgens ons voorskrifte gaargemaak is.
Dit is min dat 'n biefstuk in die mond smelt sonder die nodigheid van 'n sous om ekstra geurigheid te verskaf.
Intussen het 'n paartjie oorkant ons op die stoep kom sit nadat hulle óók moes hoor dat die restaurant volbespreek is. Hulle geniet tee op 'n silwer skinkbord aangedra en uit 'n silwer teepot geskink word. Die vrou roep my later nader om 'n foto van die breekgoed te neem. "Die teekoppies is met goud omboor," fluister sy.
Die Victoria-boetiekhotel is 'n fees vir die oog. Bokhorings versier die muur bokant die vuurherd, terwyl daar Queen Anne-rusbanke tussen 'n orrel, 'n tikmasjien, ornate kandelare, spieëls en ander antieke ware nestel.
Die kroeg het die outydse hout swaaideurtjies en bokant die deur hang die waarskuwing: "Don't drink and fly."
Die ruim sitkamer blyk 'n gewilde, koel kuierplek te wees vir dorpbesoekers wat iets wil drink voordat hulle terugry plaas of stad toe. Die eklektiese styl en ameublement is 'n belewenis, asook die swart-wit-blokkiesvloer van die restaurant, muur wat met breekgoed opgekikker is en snuisterye wat aan die badkamers 'n nuwe dimensie gee.
Die diens was van die heel boonste rak en ons het ons voorgeneem om terug te keer vir die bredie en 'n langer rondloop deur die kleurvolle lushof in die hartjie van Hofmeyr.
Riana se deestelike somerslaai
Slaaiblare, verkieslik verskillende soorte.
Vars kruisement, opgekap.
Sprietuie (spring onions nie chives nie), opgekap.
Strooi kruiesout na smaak oor en 'n bietjie olyfolie en 'n doppie of twee wit balsamiese asyn (na gelang van hoe groot die slaai is maar nie te veel nie).
Enige groen groente na keuse, gesnipper of in stukke gesny, of as 'n mens ertjies wil gebruik, gaar asseblief.
Baie avokadopeer, opgesny.
Feta, gekrummel, ek verkies bokmelk.
Nog olyfolie en wit balsamiese asyn na gelang van hoe groot die slaai is.
Strooi granaapitte oor.
Die slaai word eers by die tafel gemeng.
Middel: Quice met spek, jalapeno rissie en uie. Onder: 'n kraakvars slaai met blomme, avokado, soetrissie en geroosterde neute.
Blomborde vir die oog en tong
Schalk Schoombie eet by:
Oppidam Coffee Shop, Rosendal, Oos-Vrystaat
As jy lus is vir 'n stylvolle brekfis of noenmaal met 'n eg-Vrystaatse uitsig oor 'n dam en die Witteberge, kan jy nie 'n fout maak met die nuwe koffiewinkel op die damkant van Rosendal nie. Sit aan by 'n tafel op die stoep waar die sinkdak begin tik wanneer die sonlig daarop val. As die windjie byt, skuif na die gesellige eet- en sitkamer waar die mure met skilderye behang is en klassieke musiek strelend opwel.
Die oumense bestel cappuccino's, my seun kies 'n smoothie met piesang en vye, my dogter 'n vegan smoothie met bessies en amandelmelk. Vegetariese kliënte word op die hande gedra.
Die spyskaart bied 'n verskeidenheid ligte maaltye wat spreek van gesondheid en vindingrykheid. Dit raak moeilik om te kies – alles klink heilsaam en heerlik.
Die vars gebakte quiche (daar is vyf om van te kies) se vulsel is 'n pikante kombinasie van spek, jalapino rissie en uie, met 'n kantslaai en eetbare blomme wat presies die regte peperige afronding verskaf. Elke bord kom met blomme, 'n lus vir oog en tong.
My seun kies 'n toevou-smulsel (wrap) gevul met pastrami, kersietamatie, gepiekelde komkommer, fetakaas en heuningmosterdsous – 'n heel ekotiese kombinasie.
My vrou se aanloklike songeel ommelet is gevul met spek, spinasie en bloukaas. My dogter se kraakvars slaai is 'n kaleidoskoop van groen blare, blomme, olywe, avokado, soetrissie en geroosterde neute.
Daar is heelwat om voor terug te keer: 'n ruim roereier-maaltyd, 'n kontinentale ontbyt, fynproewer-toebroodjies op tuisgebakte brood, varsgebakte sout-botterbroodjies, en velerlei slaaie met bestanddele uit die eetplek se eie groentetuin. Jy kry 'n kraffie koel boorgatwater op die tafel.
Ons sluit af met soetgoed – dis immers al ná 11! – en bestel 'n dekadente stuk donkersjokoladekoek en twee snye in-die-kol wortelkoek. Dit smaak vorentoe met Earl Grey tee en 'n vegan cappuccino vir my dogter. Die pryse is meer as billik vir stedelinge wat hier afdraai: R25 vir 'n cappuccino, R35/R40 vir 'n smoothie, R60 elk vir die ommelet en die quice.
Die diens is vriendelik en flink, en die omgewing laat enige sweempie van stres verdamp. Deurentyd lok die glimmende dam met sy watervoëls en die berge wat so naby lyk dat jy met 'n vingerpunt daaraan wil raak.
By die betaaltoonbank is daar gebottelde vreugdes, konfyte, ingelegde vrugte, asook fudge. Ek swig vir 'n tamaai bottel nango chutney, en beplan alreeds 'n herbesoek.
Oppidam Coffee Shop, sel 083 289 4863
Kerriekarnaval … en melktertsamoesa!
Kobu Burger bestel by:
Curry Up, verskeie takke (Cresta Crossing, Clearwater Mall, Rand Steam – Johannesburg)
Kerriekos kan – soos die Bybelse Josef se kleed – basies in alle kleure en geure voorkom. Party smulpape verkies 'n supersterk Durbanse kerrie, terwyl ander palette weer die soeterigheid van 'n goudgeel boerekerrie verkies.
Curry Up is 'n al hoe gewilder kosketting wat in verskeidenheid van geure en branderigheid (of selfs daarsonder) sorg dat 'n ieder en elk sal kan aansit. Met soveel mense wie se beursies en begrotings gekrimp het, bied hierdie restaurant boonop bekostigbaarheid. Waar kan jy vir R49,95 middagete geniet?
Die hoenderbrijani (wat met komkommer-raita bedien word) gaan jou inderdaad minder as R50 kos. En dis 'n ruim speserysensasie-porsie wat volgens jou brandvoorkeur voorberei word. As jy 'n verdere bykos verkies, sal 'n porsie slaai (teen R19,95) ook nie die begroting verfomfaai nie.
'n Persoonlike gunsteling is The Silky Smooth Butter Chicken Wrap (R59,95) wat gaan maak dat jy die bord en jou vingers gaan skoonlek. As daar nou een geheim is, wat 'n mens graag sal wil ontrafel, is dit hoe hulle daardie rooi sous vir die hoender maak. Hemels!
Vir peuselkos kan 'n mens natuurlik samoesas bestel, maar die Aloo Paratha (Indiese brood wat met aartappelpuree en speserye gevul is, teen R43,15) is groot genoeg vir twee mense om te deel en 'n dis waarop min van Fordsburg se toprestaurants sal kan verbeter.
Curry Up is ook op UberEats beskikbaar en hulle bied gereeld 'n winskopie-aanbod waartydens 'n mens twee van dieselfde dis vir die prys van een kan ontvang. Bly maar op die uitkyk daarvoor.
Vir die soettand is daar nou ook deesdae samoesas wat met melktertvulsel bedien word. As die ruim porsies van die middagete jou nie reeds knuppeldik gelaat het nie, is hierdie nou 'n tweede towerkunsie vir die tong.
Die duur soms lank voordat die kos opdaag, maar as 'n mens eers weglê, besef jy dat alles vars voorberei word. Hier staan die disse nie in potte en word dan net opgewarm nie.
Moenie weer verby 'n Curry Up stap nie. Dit is een van die gesonder en geuriger opsies in die ketting van koswinkels.
Kobus Burger het ten volle vir hierdie eet- en drinkgoed betaal. Die bestuur en personeel was onbewus daarvan dat Burger die restaurant resenseer.
Foto: The Little Deli se Cannalés van die winkel se Facebook-blad
Groot bederf by 'n klein deli
The Little Deli, Vierde Laan no. 47, Linden, Randburg, Johannesburg
Die oorlewingsdrang van soveel suksesvolle ondernemings is deur die wêreldwye Corona-pandemie na nuwe hoogtes gevoer. So moes die spyseniers Deli Express ook soos die feniks uit die as herrys.
Die gewilde verskaffer van eetgoed vir groot geleenthede en troues (al sedert 1998) het 'n paar maande gelede 'n winkel geopen waar allerhande lekkernye en varsgebak nou verkoop word.
Die bostelegraaf (en sosiale media) het my mettertyd na The Little Deli se glasdeure gelok. Met die verdwyning van die Chocolate Log van Suid-Afrikaanse winkelrakke het mense in my onmiddellike omgewing van 'n nuwe verslawing begin vertel. Die verrukking van The Little Deli se Canalé (de Bordeaux) – ook gespel Cannalé.
Cannalés is 'n Franse bederf wat onder meer bestaan uit vla, vanielje en rum wat in spesiale gietvorms (deur The Little Deli ingevoer) gebak word. Teen R20 elk is dit die allerfraaiste soetgoed om tydens 'n spoggeleentheid voor te sit. As jy een aankoop maak, móét dit 'n Cannalé wees!
Met 'n opvolgbesoek was daar Tarte Tatin (die Franse se omgekeerde appeltertjies teen R20 elk) op die rak asook klein kaaskoekies en ander handtertjies (gewoonlik teen so R8 elk).
In die yskas was daar 'n tuna-patee (teen R36) en 'n nuwe patee van blou kaas (R34). In beide was daar te veel gelatien wat die patee té jellierig gemaak het. Die deli se kaasstokkies (in verskillende verpakkings) het aanloklik gelyk, maar was glad nie krakerig nie. Dalk was dit nie lugdig verpak nie, maar ook die souterige kaassmaak het my ontduik.
Hulle verkoop ook eiers, plaasbotter, gepreseveerde suurlemoen, kase (soos gegeurde Haloumi), salami en Scottish Eggs. In die vrieskas is daar 'n verskeidenheid maaltye om tuis op te warm.
As jy ooit in die Randburg-omgewing is, is The Little Deli 'n welverdiende besoek word. Sorg dat jy die huiswinkel met 'n kartonboksie vol Cannalés verlaat, want dit is 'n rare genot wat jy nie maklik in tuisnywerhede of koffiewinkels sal raakloop nie.
Italiaanse bederf in die buitelug by Chameleon Village se Ristorante Italiano.
Kuier- en eetplek vir gesinne
Ristorante Italiano, Chameleon Village, R104 (die ou Rustenburgpad op pad na Sun City), Damdoryn, Hartbeespoort (Noordwes)
As 'n mens moeg word vir die lewe in die Goudstad, gaan soek jy vars lug. So beplan ek en Tamara 'n daguitstappie na die Chameleon Village met sy Afrika-, vlyt- en boeremarkte en steek selfs die provinsiale grens sónder permit oor. Oeps!
Die Boeremark het naas vellies, spookasem en reukwater 'n verskeidenheid tuisgebak, heuning en ingelegde produkte soos wortels wat in vinkel gepreserveer is. Die mark is in die buitelug, so daar is mense wat die maskers laat waai en peusel-peusel die ware bewonder.
Chameleon Village se Chinese restaurant – wat intussen sy deure gesluit het – was lank een van Tamara se gunstelinge. Daar is nou vier restaurante wat 'n Portugese eetplek insluit. Van die winkeleienaars beveel egter die Italiaanse eetplek aan en dit is waar ons toe – neffens 'n dammetjie met kabbelende water – in die opelug onder 'n afdakkie gaan aansit.
Ons ontvang vinnige en flinke diens van die kelner Johannes wat spyskaarte en nie-alkoholiese bier (tussen R28 en R35) aandra. Johannes is vertroud met die spyskaart, maak aanbevelings en verduidelik wat besonder gewild is. Neffens die pizza en pasta is daar boereworsrolletjies, biefstuk, "Surf & Turf" en hoender.
Tamara bestel die Hawaiïese pizza (R98) en ek besluit op die gekrummelde hoender (Chicken Schnitzel teen R129) met slaai en skyfies. Johannes beveel die sampioen- pleks van kaassous aan. Kinders speel putt-putt in die tuine of op die klimrame. Daar is ook 'n waterpark en area waar 'n mens slange en reptiele kan besigtig.
Johannes hou ons op hoogte wanneer ons die kos kan verwag, asof hy die minute aftel … My hoendergereg bestaan uit twee groot stukke hoender, krakerige skyfies, 'n goeie porsie slaai en die romerigste sous. Dikwels verwag 'n mens dat die sampioensous uit 'n pakkie kom, maar hierdie een was vars gemaak en verruklik. Komplimente aan die sjef!
Tamara was geïmponeer deur die dikte van die pizzadeeg – net reg – en het die groot pizza net daar tydsaam verorber! Gewoonlik word daar 'n paar skywe in die woefkardoes gepak.
Ek moes wel 'n wyle wag vir die slaaisous, maar ander ewe flukse kelners het kort-kort die vuil borde of leë bottels kom haal. Ons het lanklaas sukkel uitstekende diens ervaar.
Ristorante Italiano is die perfekte kuierplek vir gesinne wat vir smulkos – en op 'n veilige afstand van ander – wil aansit. Voeg daarby waarde-vir-geld-disse en die daguitstappie kry sommer 'n onvergeetlike geurtjie by.
Die restaurant is van Dinsdae tot Sondae vanaf 08:00 tot 17:00 oop. Die Boeremark is nie 'n vaste en daaglikse instelling nie.
Kobus Burger het ten volle vir sy ete betaal.
Breek weg na 'n padkafee-inryteater
Kobus Burger besoek:
Molly Malones Roadhouse, Hoek van Foreststraat en Sunset Boulevard, Pineslopes, Fourways, Johannesburg
Die grendelkoors het soveel mense gedwing om op vindingryke maniere verjaardagpartytjies te hou. Naas die verveling van Zoom-kuiers, is daar nou "verbyry"-byeenkomste of oprit-makieties met gelukspakkies wat vir elke motor en sy insittendes voorberei word.
In ons vriendekring was daar onlangs twee verjaardae en ons besluit toe om Molly Malones ('n Ierse kroeg oorkant die Montecasino-kompleks) se nuwe padkafee te beproef. Die "Roadhouse" is ook 'n inryteater waar jy klassieke flieks soos Pretty Woman en Grease kan ervaar. Daar is springmielies (R20) en toffie-appels (R20) vir gesinsbederf en 'n mens skakel op die klankbaan in deur Molly Malones se eie radiofrekwensie.
Vir die "veldfliek"-ervaring moet 'n mens R50 betaal om 'n parkeerplek te bespreek, maar dit word weer later van jou rekening afgetrek. Dus net 'n besprekingsfooi.
Met ons aankoms was daar vriendelike parkeerwagte en flinke diens. 'n Mens flikker jou hoofligte om iets te bestel, maar die son het nog geskyn. Met 'n wuif van die hand kon ons telkens 'n kelnerin se aandag trek. Hulle is net nie op rolskaatse nie!
Tussen die drie motors het ons Boerie Rolls (R63), hamburgers (R95 vir die hoenderburger) en die tradisionele vis-en-skyfies (R94) bestel. Die boereworsrol was sonder skyfies wat apart bestel moes word. Dit is wel 'n reuse-porsie wat in 'n kartonboksie bedien word. Die boerewors was geurig, maar die sjef was maar suinig met die gebraaide uie en sous.
Die vis-en-tjips was 'n ruim porsie en volgens die een verjaardageter perfek.
Buiten die melkskommels was daar "koeldrank" wat enige volwassene se mond sal laat water. (Ons was op 'n Saterdag daar en vol waardering vir drinkgoed wat skuim.)
Die inryteater is gewild en natuurlik die ideale gesinsvermaak. Ons was tussen twee fliekvertonings daar en kon dus sonder 'n bespreking 'n parkeerplek kry.
Molly Malones het ook 'n oop stoep waar 'n mens kan aansit, as jy nie agter jou stuurwiel of uit jou kattebak wil sit en eet nie.
Die spyskaart bevat 'n goeie verskeidenheid disse en maak selfs voorsiening vir vegetariërs. Dit is dalk meer die aardigheid van 'n padkafee (en opelug-fliek) wat soveel mense lok as die kos wat Molly Malones so gewild maak. O, en amper vergeet ek die koeldrank!
Gaan drink 'n melkskommel of gee jou kakebene 'n bietjie oefening met 'n taai toffie-appel. Molly gaan jou met ope arms verwelkom.
Skakel 011 467 8052 vir besprekings.
Brood en soveel meer
Not Bread Alone, Malibongwerylaan no. 63, Linden, Randburg, Johannesburg
Vandeesweek bely 'n kollega hoe sy haarself tydens die grendeltyd aan brood vergryp het. Sy noem dit trooskos, al is dit iets wat sy nie normaalweg eet nie.
Grendeltyd het wêreldwyd 'n nuwe geslag bakkers tot stand laat kom. Op sosiale media is daar in volkleur met die baksels gepronk. Nie almal met dieselfde graad van sukses nie.
Die bakker Jimmy Hibbert het sy bakkery en eetplek Not Bread Alone al in 2006 op die grens van Linden – nie ver van die Cresta-winkelsentrum nie – tot stand gebring. Vóór die nasionale inperking was die plek al 'n miernes vir beide wegneem- en aansit-klante.
Hibbert het sy onderneming geskoei op Matteus 4 vers 4: "Maar Hy antwoord: "Daar staan geskrywe: 'n Mens leef nie net van brood nie, maar van elke woord wat uit die mond van God kom." En vandag word dit gereken as een van die top10-bakkerye in die Goudstad.
Al kreun die rakke dus van 'n verskeidenheid brode (wat met onder andere klipgemaalde (Stoneground) meel gebak is), is daar ligte etes, sop en fyngebak om van te kies en te keur.
In die deli-afdeling kan 'n mens kaas, eiers, melk, koue vleise en ook van die bakker se meel aanskaf. Rondom ontbyt en later dan middagete is daar bekostigbare wegneem-maaltye – van gevulde croissants tot 'n maalvleis-vetkoek. Die gegeurde maalvleis is met krakerige groenrissie opgekikker en die vetkoek is glad nie so olierig as wat 'n mens sou verwag nie.
Van stapelvoedsel gepraat: een van die spesialis-afdelings is Not Bread Alone se pasteie wat pronk met vulsels soos bobotie, Kaaps-Maleise kerrie, geroosterde hoender, ribbetjies asook biefstuk-en-uie. Dit is haas onmoontlik om een uit te sonder. Teen R27,50 elk moet 'n mens liefs 'n verskeidenheid koop en so proe-proe deur die heilsame gebak eet.
Waar pasteie met geroosterde hoender dikwels met pasta, 'n dik sous of selfs 'n groentemengsel aangedik word, is hierdie pastei nét geroosterde hoender. Hibbert en sy span vat nie kortpaaie nie.
Ander gunstelinge is die dadel- of piesangbrood wat jou met 'n liplekker-geurigheid gaan verras. Die dadelbrood sal maklik vir 'n week lank in die broodblik vars bly, as jy nie al die eerste dag die helfte daarvan verorber het nie. Die snye smelt in die mond danksy die ruimskootse gebruik van dadels en pekaneute. 'n Mens kan jouself wil flous dat jy slegs dadels en neute eet … 'n Gesondheidsbroodjie?
Daar is rogbrode van allerhande groottes en style en dit vereis ook 'n herbesoek of drie. Moenie verbaas wees as klante in sirkels deur die winkel dartel en kort-kort na die kasregister loop met nóg iets wat hulle wil saamneem nie.
Die sop, ontbyte en middagetes – vir wegneem – verskil van dag tot dag en is nie alslag op dieselfde tyd beskikbaar nie. Dieselfde geld die beskikbaarheid van die dadel- en piesangbrode. Bel eerder vooraf om te hoor wat beskikbaar is. Gryp maar net jou geduld, want hoe dit ook al sy: hier staan mense (soms lank buite die winkel) tou en met die eerste hap sal jy weet waarom.
Skakel 011 888 8764 vir bestellings of meer navrae oor Not Bread Alone se etes en varsgebak.
The Braai Room, Linden en Lonehill, Johannesburg via eie besteldiens vanuit Linden, Johannesburg
Kom ons noem dit maar die "Plek van die Vleisvreters", 'n veilige hawe vir iedereen wat neus optrek vir groente en slaai. Dit is die Johannesburgse voorstad Linden se The Braai Room (ook met 'n tak in Lonehill) en deel van dieselfde familie as die spoggerige slaghuis Country Meat.
In einste restaurant het ek en vriende al aangesit vir shisa nyama (Zoeloe vir "koop en braai") – 'n vleisfees wat so oorweldigend was dat ons amper die helfte ingepak het vir huis toe neem. Hier is "shisa nyama" onder andere lamstjops, beesvleis, boerewors en 'n halwe hoender met slaai, pap en sous.
Nou hang sommige van ons soos voëltjies in 'n kou – hoog in woonstelblokke sonder 'n tuin of braaigeriewe. The Braai Room is egter aan die brand met sy oop-vlam-braaiplek en eie besteldiens. En van daardie shisa nyama (R300 vir twee persone of halfprys vir een) tot lamskenkel, eisbein asook hoendervlerkies word gratis by jou voordeur afgelewer.
Die klassieke hamburger met skyfies (gewoonlik R95) is tans deel van 'n spesiale aanbod en word vir R59,95 afgelewer. Die 180g-burger is net so geurig – indien nie veel beter nie – as Steer's se klassieke hamburger. 'n Pienksousie en dik skywe agurkie, tesame met die geurigste bief sorg vir 'n vingerleklekker middagete. Die porsie skyfies is klein, so as jy lief is jou tjips bestel eerder 'n ekstra porsie.
Beide Country Meat en Braai Room spog met 'n plaas-tot-vurk-konsep ("farm to table"). Dié het ek ervaar toe ek onlangs 'n biefstuk bestel het. Uiteraard bang dat die ete louwarm of koud by my sal opdaag… Wie druk nou 'n vlamgebraaide koue biefstuk in die mikrogolf?
'n Filet (350 g) met skyfies (vir R110) was ook deel van die spesiale aanbiedinge en 20 minute later lui my selfoon. Die kos was keurig verpak en die biefstuk nog warm. Groot knoffelvlokke was bo-op gesprinkel en daarnaas die Argentynse chimichurri-sous (hoogstens 'n eetlepel). Ek sou wel meer sous verkies het.
Die biefstuk was sappig en sag, soos die afleweraar my belowe het. Dit was effe rou in die middel, maar wel halfgaar buite-om soos ek versoek het. Die porsie was hopeloos te groot en ek het die volgende dag nog daaraan gepeusel. Waarde vir geld, beslis!
'n Mens kan ook 'n hele hoender met tjips (vir R150) bestel en darem pap en sous (R24) of 'n Griekse slaai (R84) insluit. Die huidige (en kleiner) wegneemspyskaart bied egter niks vir die vegetariërs nie.
As jy nie naby Linden woon nie, maar jou wel eendag in hierdie geweste bevind, bel daardie nommer en verorber een van die sappigste hamburgs sommer net daar in jou motor. En sit dan The Braai Room op jou wenslysie vir 'n volledige aansit aan die anderkant van grendeltyd.
Besoek www.braairoom.co.za; skakel 011 888 0201 vir bestellings of stuur 'n WhatsApp na 083 397 3327 vir die spyskaart of weeklikse, spesiale aanbiedinge.
die restaurant resenseer.
Bo: Meang Kum uit Thailand, geurige maalvleis met neute en groente wat in slaaiblare toegevou word. Onder: Dim Sum. Foto's: Kobus Burger
Oosterse oase bied 'n paletballet
Fusionista, Rabiestraat no. 14, Fontainebleau, Randburg, Johannesburg
Sommige mense reis deur na Instagram-kiekies te staar of deur tydskrifte te blaai en oor eksotiese bestemmings te droom. Met die Corona-paniek sal al hoe meer Suid-Afrikaners nou wil tuisbly en waarskynlik nie hul droomreise na die Ooste kan onderneem nie. Altans, nie binnekort nie.
In die Goudstad is daar wel 'n plek waar 'n mens met jou tong na verskeie lande kan reis. Fusionista is 'n eksotiese, Oosterse oase wat geregte van Kambodja, Thailand, Japan, Laos, Viëtnam, China, Maleisië, Singapoer en die Fillippyne voorsit. En as die beurtkrag en verlepte verkeersligte jou in 'n knop laat aansit, betaal jy R100 vir 'n nekmassering aan tafel!
Een van die restaurant se mees unieke disse is die Prawn Chip-soesji, dus krakerige soesji wat nie op rys nie, maar die Chinese Prawn Crackers bedien word. Een porsie bevat beide gaar salm én tuna wat saam met chilli, sprietuie en 'n tikkie mayonnaise bedien word. Gemmer en wasabi byderhand, teen R55.95 as voorgereg.
Ek en Tamara het dit gedeel en is dit eens dat dit een van die beste nuwe smaakervarings in 'n lang tyd is. Tien uit tien aan die sjef. Eet net dadelik, anders raak die skyfieskulpie pap.
Ons was braaf en wou nie net een gereg geniet nie. Vandaar het ons die vleisballetjies met heuning en gemmer uit Kambodja bestel (R76.95). 'n Porsie doeksagte dim sum het ook opgedaag en dan die meer tradisionele satay-stokkies met hoender en 'n grondboontjie-doopsous (R68.95).
Om dit af te rond, was daar die Meang Kum uit Thailand (R82.95) – Thai-maalvleis met neute en vars groente wat jy self in krakerige slaaiblare toevou.
Die kelner plaas ook 'n klein Lazy Susan in die middel van die tafel met bykomstighede soos heel chilli, chilli-vlokkies en nog neute om oor die kos te strooi.
Die bottel Franschhoek Cellar Chenin Blanc het R145.90 gekos en die disse tintelend aangevul.
Die hoenderrepies op die satay-stokkies was droog en krakerig, soos sommige mense dit dalk verkies, maar die enigste gereg wat nie heeltemal aan die verwagting voldoen het nie.
Elke tafel het 'n gonser waarmee die kelners ontbied kan word. Die spyskaart is knuppeldik en sluit selfs "Asian Pizza" in. Die lys vir wyn en drinkgoed is ewe aanloklik.
Fusionista bied ook 'n Taste Bud Tour of the East aan met tien geregte teen R450 per persoon – of deel teen halfprys. 'n Teepot met saké (ryswyn) kan teen R50 bygevoeg word.
Toer met die tong is nou vir soveel van ons die voorland en Fusionista bied 'n paletballet soos min. Moenie skroom om hier te gaan aansit nie.
Bo: Matthew Sartori, hoofsjef van Wildflower, en Schalk Schoombie. Middel: 'n Spesiale bord aptytwekkers. Foto's Schalk Schoombie
Wildvreemde wondersmake uit die bos
Wildflower, vierde verdieping van The Treasury, Perth,Wes-Australië.
'n Afskeidsmaal ná 'n kuier van drie weke by familie in Perth, Australië moet iets heugliks wees. So besluit ek en sus Marietjie toe saam op 'n restaurant wat die Masterchef-beoordelaar George Calombaris in die kostydskrif Delicious uitsonder in sy keur van top-eetplekke in die stad. Ons is baie gelukkig om 'n bespreking vir ses te kry tydens die eerste sitting om sesuur, wanneer die son uitspattig oor die Carlton Ritz se ovaaltoring en die Swanriver sak.
Die lig is gedemp. Muurskilderye beeld bloekombome in 'n onbegrensde landskap uit. 'n Rangskikking van wildeblomme, proteas en geel kangaroopoot vier die wildernis. Bedagsame kelners glip ligvoets tussen swart tafels gedek met grys plekmatjies; ons hoor hulle besig Europese tale by omringende tafels. Ons petite kelnerin is van Italië.
Swaer Charl bestel 'n bottel 2006 Franklin Estate Cabernet Sauvignon en mocktails (pomelo en pynappel) vir die dogters, Ons kry 'n broccolini-slaai vir die tafel, breek die warm wattelsaadbrood, smeer dit dik met botter vol soutvlokkies.
Sjef Matthew Sartori verskyn geruisloos met 'n spesiale bord aptytwekkers: kunstige canapes, 'n delikate tertjie met eendlewerpatee, 'n swart meringue met 'n visskuimpie. Mense se oë rek van dié smaakbomme.
My voorgereg is Manjimup reënboogforel met kombu, gepiekelde prei, suurlemoenmirt en nasturtium. Die vis dartel in die mond. As hoofgereg bestel ek Margaret River Wagyu biefstuk met koningoester-sampioene, geroosterde warrigal-groente en soutbos. Die vleis is sensasioneel: sappig en sag, subtiel gegeur.
Ons proe by mekaar. Liza se jarrah-gerookte kangaroo met "greenlip abalone", bloedlemmetjie en inheemse basieliekruidsous verbreed die smaaksin. Die droogverouderde Wagin eendbors met witwortel-bruinbotter, swart tee, dadel en ysplant is 'n eksotiese kombinasie. Die Dorper lamsnek gebraai oor jarrah-hout met knoffel-emulsie, raap en peperbessie is ewe anders en smaaklik.
Ons eet stadig, verwonderd oor elke hap, wildvreemde geure uit die plaaslike bos wat vis, vleis en eend verhef tot elegante geregte.
Ek kies met opset 'n nagereg wat nie belowend klink nie: Davidson Plum met bevrore kokosneutwater, "Geraldton wax" en jogurt. Wat 'n kostelike openbaring! Dit lyk soos 'n skepping uit Heston Blumenthal se laboratorium. Wat lyk soos 'n hopie sneeuwit krummels transformeer in die mond tot laag-op-laag hemelse teksture en verleidelikheid. Ek delf al dieper tot by die soetsuur hart, die pruimjogurt. 'n Ekstatiese klimaks vir 'n volmaakte maal.
Sjef Matthew kom bederf ons verlaas met 'n bord semisoet versnaperinge: 'n veerligte "lemon myrtle delight", okkerneuttruffels, donker sjokolade met lemoen en 'n "strawberry gum stick". Salig.
Tydens 'n wandeling na die hawe omsoom met stadsliggies probeer ons woorde vind vir die vyfster-ervaring: Fantasties. Inspirerend. Sinsbegogelend. Die volgende vlak. Die hoogste rak.
Nou verstaan ek die Australiese passie vir fynproe.
Vir spyskaart en bespreking besoek https://wildflowerperth.com.au/
Daar was niks oor om in wegneembakkies te pak nie. Foto: Uber Eats
Heerlike Chinese wegspringfees
Kakao, Winkel no. 24, Douglasdale-inkopiesentrum, h/v Leslie- en Douglasrylaan, Johannesburg (oorkant die KFC)
Dit is Chinese Nuwe Jaar – die begin van die Jaar van die Rot. Hoekom is die rot soms 'n muis in die Chinese astrologie, wil ek by Tamara weet. Sy ken die Chinese astrologie en het aanbeveel dat ons rooi aantrek (of enige nuwe kledingstuk) en iets Chinees gaan eet.
Die verkeersknoop op 'n Saterdag (!) op William Nicol-rylaan maak ons dors, maar Tamara verseker my dat haar keuse van 'n restaurant vir 'n Chinese viering vir alles sal vergoed.
Kakao is neffens 'n sjokoladewinkel met 'n gulhartige eienares wat ons dadelik 'n voorspoedige nuwe jaar toewens. Ons bestel 'n bottel Protea chenin blanc (R140) sodat ons darem "kung hei fat choi" (wense vir geluk en voorspoed in Kantonees) vir mekaar kan toewens.
Tamara het al op pad na die restaurant haar keuse van die spyskaart verduidelik. Ons gaan haar persoonlike gunstelinge deel.
Ek skuif dus die spyskaart eenkant toe en hoor hoe Tamara die rysnoedels met groente (R58), die Crispy Beef With Chili and Garlic Sauce ((R74) asook die Chicken with Pineapple (R64) bestel.
Die kelnerin verseker my dat die brandrissies in die biefgereg my nie in sweet sal laat uitslaan nie en dat die gereg eerder "soet" is.
Binne enkele minute dra die kelnerin die geregte aan en Tamara stel my op my gemak: "Daar sal genoeg oorbly dat ons albei wegneembakkies sal kan pak…"
Die rysnoedels met groente is verruklik met wortel, sampioene, bok choy en selfs groot repe bamboes. Dis nie olierig nie en geensins so vullend soos die dikker, gewone noedels wat ons op nabygeleë tafels sien nie.
Tamara reken die hoender-met-pynappel-gereg is té soet, maar ek het al soeter en swaarder gedokter met daardie alombekende MSG geëet. Die biefgereg is my gunsteling. Dit is ook soet met 'n ligte byt, maar ek kon nie juis die knoffel of kwaai brandrissie proe nie. Dit het 'n sojasous-basis en saam met die groentenoedels is dit 'n gedugte kombinasie.
Ons het geskep, en weer geskep en later moes die kelnerin met drie leë borde wegstap. Daar was niks oor om in wegneembakkies te pak nie. Ons het die laaste paar druppels chenin blanc weggesluk en gewonder of ons nie een van die eendgeregte moes bestel het nie.
Volgende keer, het Tamara gou geantwoord en hardop gewonder oor hul soesji. Intussen is die een na die ander wegneemete opgepik, waarvan 'n groot gros soesji was.
Die gehalte en prys van die disse gaan maak dat Kakao ons gou weer sien. Tamara lag. "Dit kon ek jou al voor die tyd gesê het…"
O, en die Chinese karakter vir "rot" kan netsowel na 'n muis verwys, vandaar die verwarring. Voorspoedige Chinese Nuwe Jaar!
Die jaar van botaniese bomme en giggelgras-gastronomie
Diegene wat in die kosbedryf se kristalbal kan tuur en die toekoms korrek voorspel, is óf besig om 'n mediaverklaring af te rammel of goedsmoeds 'n produk (of twee) te bemark. Pasop!
Tog, as 'n mens lank op die werf deur die stof en blare moes soek na iets te ete, weet 'n mens later wat die henne (en die paar hane) gaan uitpik. So lees ons toekomsvisie vir 2020 se eet- en drinkgewoontes met 'n knippie sout.
Die Yanks probeer nou hamburgers sonder vleis eet, en dit blyk dat hierdie "vleisvrye" eetgewoontes nou selfs in Suid-Afrika begin posvat. Verwag dus "plantgebaseerde" braaigenot. Of dié slap riem ons gaan flous, is 'n gesprek vir 'n ander dag. My ma fop al haar gaste vir dekades lank met 'n kamma-kreefslaai en almal sweer hulle het sopas 'n kreefkelkie geniet. Moeder lag lekker, want die duurste (en moeilikste) deel van haar "kreefslaai" was om die visgrate te verwyder. Voorwaarts fopkos!
Tot in regeringskringe gons dit nou oor die moontlikhede van giggelgras – daardie krui wat soveel tieners by die vulstasie in 'n banksakkie gaan koop. Ja, jy kry nou selfs die dagga in jou kos … en by feeste, markte en dergelike "groen" byeenkomste.
Verwag dat die "CBD infused"-etiket al hoe meer sal opduik. Van stokkielekkers tot poedings wat al groener sal smaak. In Suid-Afrika is daar dan selfs 'n dagga-gegeurde bier wat glo nie jou kop sal laat draai nie. Die restaurant-spyskaarte het reeds begin groener raak, veral hier aan die nageregte se kant. Die dapper en vredevolle sjefs gaan ons nog verras, glo my!
Die jenewer-gier voer tans hoogty in Suid-Afrika en ons gaan hierdie drankie nog veel wyer proe as net in muskietgeteisterde gebiede. Daar is deesdae "botaniese bomme" wat jy in jou jenewer kan laat plons en selfs 'n "gin fudge" – peperduur, maar die giervolgers is nie skaam om na hul beursies te gryp nie.
Daar is selfs 'n rooibos-jenewer op die rakke en 'n nisvervaardiger naby Kakamas. Die kokke gaan die drinkers se drinkgewoontes volg en die rooiwyn op die rak los. Ek wil nog bittergraag die jenewer-kaaskoek proe, so stuur gerus jou resep!
Daar is natuurlik gesondheidbeheptes wat 'n alkoholvrye 2020 voorspel en luister 'n mens so na die gissinge in regeringskringe is dit 'n taai tameletjie wat jy nie met 'n skerp mes uit die piering gelig gaan kry nie.
Laat jou kiestande jou lei en drink solank sommer weer iets op die nuwe jaar, of dit nou borrel, bruis of net na boorgat ruik. Tjeers!
Maklike sosatiemarinade vir Braaidag (24 September)
vir enige tipe sosatie, vleis of groente
125 ml Rooibostee
5 middelslag uie, afgeskil en in blokkies gesny
375 ml droë witwyn
25 ml sterk kerriepoeier
Meng al die bestanddele saam en bring tot kookpunt. Laat die marinade afkoel en laat die sosaties oornag daarin marineer.
Foto: Monika Grabkowska van Unsplash
deur S.J.A. De Villiers (ook bekend as "Ina van Kook en geniet")
Hierdie resep is uit "Kook en geniet" wat vanjaar sy sewentigste verjaardag vier. Ina het destyds haar kookboek self uitgegee met die hulp en bystand van haar man, Japie, asook prof. dr. Mattie E. Jooste. Die oorspronklike boek is in 1951 uitgegee en bevat die immergroen "Japie se gunsteling", 'n poeding wat na Ina se man vernoem is.
250 ml (een koppie) koekmeelblom
1 ml (kwart teelepel) bakpoeier
2,5 ml (halwe teelepel) sout
250 ml (een koppie) melk
Meng koekmeelblom, bakpoeier en sout en voeg eers 'n klein bietjie melk by. Roer tot mengsel glad en sonder klonte is.
Voeg die orige melk geleidelik by.
Klits eier(s) goed en voeg by. Klop mengsel baie goed en laat 'n paar uur of oornag staan.
Giet 'n klein bietjie van die mengsel in 'n warm, gesmeerde braaipan en bak aan albei kante ligbruin.
Strooi kaneelsuiker oor elke pannekoek en rol op.
Sit warm voor met 'n skyfie suurlemoen.
Die resep lewer 8 tot 10 middelslagpannekoeke.
WENKE: Die pannekoeke sal baie ligter wees as die mengsel eers 'n paar uur staan voordat dit gebak word. Pleks van kaneelsuiker, sit pannekoeke voor met stroop of heuning.
Marinda se vinnige ertjiesop
4 koppies bevrore ertjies
1 chorizo-worsie, in dun skyfies gesny
1 liter vleisaftreksel (2 vleisaftreksel-blokkies opgelos in kookwater)
Suurroom om voor te sit
Braai die ui, wortels en sldery in die olie tot die ui deurskynend is. Voeg die res van die bestanddele, behalwe die suurroom, by.
Laat kook vir 20 minute. Druk van die ertjiesfyn, maar behou ook heel ertjies. Kook dan nog 5 minute.
Sit voor met 'n skeppie suurroom op elke bakkie sop.
Marida se koskas deur Marinda Englbrecht, Human & Rousseau, 2021
Biltongfoto deur Jeff Siepman
2 koppies fyn biltong
Halwe koppie mayonnaise (laevet)
1 pakkie sampioene, in skywe gesny
Soteer die knoffel en ui tot sag en deurskynend is en voeg die sampioene by.
Roerbraai die sampioene tot sag en laat dit dan afkoel.
Plaas die sampioenmengsel in die voedselverwerker en verwerk tot glad. Voeg die res van die bestanddele by en meng dit goed in die verwerker.
Skep in een groot bak of twee tot drie kleiner bakkies en verkoel.
Bedien met kaasstrooitjies of soutbeskuitjies.
Probeer om die patee 'n dag voor die tyd te maak.
Foto deur Irene Kredenets
Geurige, gevulde avokado's
(maak vier porsies)
Twee ryp avokadopere
4 sprietuie, opgekap
4 teelepels vars pietersielie, fyn opgekap
4 agurkies, fyn opgekap
Halwe bakkie (125 g) roomkaas
Halveer die avo's in hul lengte en verwyder die pit.
Meng al die bestanddele vir die vulsel saam en skep in die avokado.
Geur met 'n bietjie varsgemaalde swartpeper, pietersielie en sprietuie bo-op. Bedien koud.
Vinnige kaaskoek met net 3 bestanddele
1 liter (of een groot houer) joghurt van jou keuse
Variasies: Daar is talle joghurt-geure, so kies iets eksoties soos bloubessie of pynappel. Tennis-beskuitjies het nou verskillende geure – van suurlemoen tot cappuccino. Eksperimenteer met een van die nuwe(r) geure. Aarbeie, bloubessies of gerasperde donkersjokolade kan na die tyd bo-op die kaaskoek gesit word vir bykomende geure. Wees kreatief.
Krummel die Tennis-beskuitjies met 'n koekroller of groot lepel en druk die krummels onder in 'n oondvaste bak vas. Die bak moet vooraf gesmeer word of met Spray 'n Cook gespuit word. Sommige kokke gebruik 'n bietjie botter saam met die krummels, maar die "kors" is ewe effektief sonder die botter of margarien. Meng die kondensmelk en joghurt goed saam. Gooi dan die mengsel bo-op die "kors" in die bak. Sit die bak vir 4 tot 5 minute in die mikrogolfoond en maak dit goed warm. Plaas die kaaskoek in die yskas om af te koel. Dit behoort reeds sowat 30 tot 45 minute later reg te wees vir opdien.
Hemelse nagereg: Davidson Plum met bevrore kokosneutwater, "Geraldton wax" en jogurt.
Birak – Season of the Young
Birak marks the hot and dry season, when the warm days are cooled by the afternoon sea breezes. An abundance of food sources still remain including mammals, birds, reptiles, and yonga (kangaroo). The start of the season sees the vibrant flowering of Nyutsia Floribuna, also known as the Western Australian Christmas Tree.
Uit Wildflower se spyskaart
Tapas vir agt mense, vinnig en maklik.
I groot ui, fyngekap
800 g geblikte, gekapte tamaties
800 g geblikte kekerertjies, gedreineer
1 eetlepel soet paprika (rooirissie)
Verhit die olie in 'n groot kastrol oor matige hitte. Voeg die uie by, verminder die hitte tot laag en roerbraai vir 5 – 8 minute tot sag. Voeg die tamaties en knoffel by en prut vir 10 minute en roer nou en dan. Roer die kekerertjies en paprika by en bring tot kookpunt. Verminder hitte tot laag en prut, deels bedek, vir 15 minute tot die kekerertjies met 'n dik sous bedek is. Sprinkel sout en peper na smaak by. Skep in 'n opdienskottel en sit warm of teen kamertemperatuur voor met vars brood.
150 Tapas Recipes, Inspired Ideas for Everyday Cooking, www.parragon.com/lovefood
Frik se skaapbredie
Frik de Jager van Benjamin's, Rosendal deel sy resep.
2 koppies gekapte pers uie
2 koppies bevrore soetmielies
2 koppies geblikte rooi stambone (kidney beans)
2 koppies gekapte rooi soetrissie
2 koppies gekapte baba murgpampoentjies
Neem 'n medium skaapboud – met been – beknoffel dit goed (ten minste 20 knoffelhuisies). Druk 'n takkie vars roosmaryn in elke knoffelgaatjie. Meng paprika, suurlemoensap en olyfolie, growwe sout en swartpeper saam tot 'n paste en vryf die blad goed daarmee in. Verdun tomatiepuree met witwyn en voeg by blad in oondpan. Bak oornag stadig teen 'n lae temperatuur (75°C), oornag vir minstena agt ure. Kerf blad op. Geur met 'n knypie kaneel, komyn, paprika, 'n teelepel e;l kakaopoeier en mosterdpoeier. Voeg die mengsel by die opgesnyde skaap en prut stadig in die sous vir sowat 20 minute. Braai in die afgeskepte vet saam met die uie, soetmielies, stambone, soetrissies, murgpampoentjies en speserye tot die groente sag is. Meng goed en bedien met couscous of wafels.